Man kritiek ná val by kerkbasaarŉ Man is Saterdag in ŉ kritieke toestand na die Milpark-hospitaal geneem nadat hy omtrent 10 meter ver geval het tydens ŉ kerkbasaar. “Na wat verneem word, het die man, in sy vroeë 20s, van ŉ klimmuur afgeval het wat by ŉ kerkbasaar in Potchefstroom opgerig was,” het Derrick Banks, ŉ woordvoerder van ER24, gesê. “Toe die paramedici op die toneel aankom, het hulle die man in ŉ kritieke toestand op die grond aangetref. Hy is vir kop-, rug- en nekbeserings behandel. Hy het ook ŉ been gebreek. Die man is met ŉ helikopter na die hospitaal geneem vir spesialisbehandeling.” Dit is nog nie seker wat die fratsongeluk veroorsaak het nie.